PATVIRTINTA

Skuodo rajono savivaldybės tarybos

2020 m. sausio 20 d. sprendimu Nr. T10-2/T9-

**SKUODO RAJONO SAVIVALDYBĖS**

**2020–2022 METŲ STRATEGINIS VEIKLOS PLANAS**

Skuodo rajono savivaldybės 2020–2022 metų strateginis veiklos planas (toliau – SVP) – detalus institucijos veiklos planavimo dokumentas, kuriame, atsižvelgiant į Skuodo rajono savivaldybės situacijos analizę, suformuluoti savivaldybės 2020–2022 metų strateginiai tikslai, uždaviniai ir priemonės, apibrėžiamos Skuodo rajono savivaldybės vykdomos programos, numatomos lėšos ir finansavimo šaltiniai joms įgyvendinti.

SVP rengimo procesas susijęs su savivaldybės biudžeto rengimu ir strateginio planavimo ciklu.

Strateginis veiklos planas parengtas siekiant efektyviai panaudoti turimus bei planuojamus gauti finansinius, materialiuosius ir darbo išteklius bei atlikti veiklos stebėseną ir atsiskaitymą už rezultatus.

SVP sudaro šešios įvairius savivaldybės veiklos sektorius apimančios programos.

Kiekvienoje programoje iškelti trejų metų veiklos strateginiai tikslai, uždaviniai šiems tikslams pasiekti, suformuluotos priemonės ir konkretizuoti rezultatų pasiekimo rodikliai.

Skuodo rajono savivaldybės 2020–2022 m. programos strateginiai tikslai ir uždaviniai turi aiškias sąsajas su Skuodo rajono savivaldybės 2020–2025 metų strateginiu plėtros planu.

SVP parengtas vadovaujantis Skuodo rajono savivaldybės strateginio planavimo organizavimo tvarkos aprašu, patvirtintu Skuodo rajono savivaldybės tarybos 2018 m. spalio 25 d. sprendimu Nr. T9–198 „Dėl Skuodo rajono savivaldybės strateginio planavimo organizavimo tvarkos aprašo tvirtinimo“.

**Strateginį veiklos planą sudaro:**

I. Bendroji informacija: Savivaldybės misija, Strateginio veiklos plano aprašomoji dalis.

II. Programos. Programų dalyje pateikiama bendroji informacija apie programą, nurodomi jos tikslai, uždaviniai ir priemonės, finansavimo šaltiniai ir planuojami asignavimai, atsakingi vykdytojai ir kiti priemones įgyvendinantys subjektai.

**I. STRATEGINIAI TIKSLAI**

**1.1. MISIJA IR VIZIJA**

Misija – kurti patogų gyvenimą Skuodo krašto gyventojams.

Vizija – Skuodas – žemės ūkio ir verslo plėtros kraštas, kuriame patogu ir sveika gyventi bei ilsėtis.

**1.2. PROGRAMOS IR STRATEGINIAI TIKSLAI**

SVP parengtas atsižvelgiant į Skuodo rajono savivaldybės 2020–2025 metų strateginį plėtros planą.

Numatytiems prioritetams įgyvendinti sukurtos 6 programos, kurių paskirtis – gerinti gyventojų gyvenimo kokybę.

Skuodo rajono savivaldybės 2020–2022 metų strateginiai tikslai:

1. Užtikrinti aukštą teikiamų viešųjų paslaugų kokybę ir prieinamumą.

2. Didinti rajono konkurencingumą kryptingai vystant infrastruktūrą ir sudarant palankias sąlygas verslui.

3. Gerinti gyvenimo kokybę, skatinant gyventojų aktyvumą, palaikant švarią ir saugią gyvenamąją aplinką.

|  |  |
| --- | --- |
| **Strateginio tikslo pavadinimas** | **Kodas** |
| **Užtikrinti aukštą teikiamų viešųjų paslaugų kokybę ir prieinamumą** | **01** |
| **Strateginio tikslo aprašymas**  Įgyvendinant šį tikslą vykdomos šios programos:  Programa Nr. 1. Ugdymo kokybės ir mokymosi aplinkos užtikrinimo programa  Programa Nr. 2. Socialinės paramos ir sveikatos apsaugos paslaugų kokybės ir prieinamumo gerinimo programa  Programa Nr. 3. Kultūros ir turizmo, sporto, jaunimo ir bendruomenių veiklos aktyvinimo programa  Programa Nr. 4. Savivaldybės valdymo ir pagrindinių funkcijų vykdymo programa  Programa Nr. 5. Tvarios ir saugios aplinkos kūrimo, verslo ir žemės ūkio plėtros programa  Programa Nr. 6. Infrastruktūros ir investicijų plėtros programa  **Tikslo pasiekimo vertinimo (efekto) kriterijai:**  E-1-1 Švietimo paslaugų kokybe ir prieinamumu patenkintų gyventojų dalis, proc.  E-1-2 Socialinių paslaugų kokybe ir prieinamumu patenkintų gyventojų dalis, proc.  E-1-3 Pirminės sveikatos priežiūros paslaugų kokybe ir prieinamumu patenkintų gyventojų dalis, proc.  E-3-3 Gyventojų, patenkintų kultūros paslaugų kokybe ir prieinamumu, dalis proc.  E-1-4 Gyventojų, pasitenkinimas savivaldybės teikiamomis paslaugomis procentinė dalis nuo visų apklaustųjų, proc.  E-1-5 Verslumo lygis rajone (SVV skaičius/1000 gyv.)  E-1-6 Viešosios materialinės investicijos, tenkančios 1000 gyventojų, Eur[[1]](#footnote-1)  E-1-7 Gyventojų, pritariančių vykdomoms investicijoms, dalis, proc. | |
| **Strateginio tikslo pavadinimas** | **Kodas** |
| **Didinti rajono konkurencingumą kryptingai vystant infrastruktūrą ir sudarant palankias sąlygas verslui** | **02** |
| **Strateginio tikslo aprašymas**  Įgyvendinant šį tikslą vykdomos šios programos:  Programa Nr. 5. Tvarios aplinkos apsaugos, verslo ir žemės ūkio plėtros programa  Programa Nr.6. Infrastruktūros ir investicijų plėtros programa  **Tikslo pasiekimo vertinimo (efekto) kriterijai:**  E-1-5 Verslumo lygis rajone (SVV skaičius/1000 gyv.)  E-1-6 Viešosios materialinės investicijos, tenkančios 1000 gyventojų, Eur[[2]](#footnote-2)  E-1-7 Gyventojų, pritariančių vykdomoms investicijoms, dalis, proc. | |
| **Strateginio tikslo pavadinimas** | **Kodas** |
| **Gerinti gyvenimo kokybę, skatinant gyventojų aktyvumą, palaikant švarią ir saugią gyvenamąją aplinką** | **03** |
| **Strateginio tikslo aprašymas**  Įgyvendinant šį tikslą vykdomos šios programos:  Programa Nr. 3. Kultūros ir turizmo, sporto, jaunimo ir bendruomenių veiklos aktyvinimo programa  Programa Nr. 5. Tvarios aplinkos apsaugos, verslo ir žemės ūkio plėtros programa  **Tikslo pasiekimo vertinimo (efekto) kriterijai:**  E-1-3 Gyventojų, patenkintų kultūros paslaugų kokybe ir prieinamumu, dalis proc.  E-1-5 Verslumo lygis rajone (SVV skaičius/1000 gyv.) | |

Skuodo rajono savivaldybės 2020–2022 m. strateginio veiklos plano programos, jų koordinatoriai, tikslai ir atsakingi asmenys pateikiami 1 lentelėje.

**1 lentelė. Skuodo rajono savivaldybės 2020–2022 m. strateginio veiklos plano programos, jų tikslai ir uždaviniai**

|  |  |  |  |  |
| --- | --- | --- | --- | --- |
| Nr. | Programa | Tikslas | Uždaviniai | Koordinatorius |
|
|  | Ugdymo kokybės ir mokymosi aplinkos užtikrinimo programa | 1.1. Užtikrinti ugdymo programų vykdymą, jų įvairovę | 1.1.1. Sudaryti sąlygas ugdyti vaikus ikimokyklinio ugdymo įstaigose, bendrojo ugdymo paslaugas teikiančiose įstaigose | R. Kilijonienė |
| 1.1.2. Sudaryti sąlygas vaikų, jaunimo ir suaugusių asmenų neformaliajam ugdymui ir užimtumo organizavimui |
| 1.1.3. Sudaryti sąlygas vaikams, jaunimui ir suaugusiems asmenims įgyti profesinį išsilavinimą |
| 1.1.4. Užtikrinti pedagoginės, psichologinės pagalbos prieinamumą visiems ugdymo įstaigų bendruomenių nariams |
| 1.2. Kurti saugią ir patrauklią ugdymo aplinką | 1.2.1. Užtikrinti kokybiškų mokinių pavėžėjimo paslaugų teikimą |
| 1.2.3. Užtikrinti racionalų mokymo lėšų rezervo paskirstymą |
| 1.2.4. Užtikrinti kokybiškų prevencinių programų kūrimą ir įgyvendinimą  1.2.5. Kurti, atnaujinti ir modernizuoti ugdymo įstaigų infrastruktūrą  1.2.6. Didinti paslaugų, teikiamų švietimo įstaigų bendruomenėms, įvairovę, kokybę, prieinamumą  1.2.7. Įgyvendinti ES ir kitų fondų remiamus projektus |
| 1.3. Skatinti aktyvią ugdymo įstaigų bendruomenių veiklą | 1.3.1. Skatinti ugdymo įstaigų bendruomenių iniciatyvas  1.3.2. Sudaryti optimalias sąlygas gabių ir talentingų vaikų ugdymui |
| 2. | Socialinės paramos ir sveikatos apsaugos paslaugų kokybės ir prieinamumo gerinimo programa | 2.1. Užtikrinti socialiai teisingų bei ekonomiškai pagrįstų paslaugų teikimą Skuodo rajono savivaldybės gyventojams | 2.1.1. Užtikrinti socialines paslaugas teikiančių įstaigų veiklą | R. Noreikienė |
| 2.1.2. Teikti Skuodo rajono gyventojams socialinę paramą pinigais |
| 2.1.3. Teikti socialines paslaugas Skuodo rajono savivaldybės gyventojams |
| 2.1.4. Įgyvendinti socialinės atskirties mažinimo programas Skuodo rajono savivaldybėje |
| 2.2. Užtikrinti sveikatos priežiūros paslaugų prieinamumą Skuodo rajono savivaldybės gyventojams | 2.2.1. Remti sveikatos priežiūros, sveikatinimo ir kitas paslaugas, teikiamas rajono gyventojams |
| 2.2.2. Propaguoti prevencines sveikatos apsaugos programas ir kurti sveiką gyvenamąją aplinką |
|  |  | 2.3. Gerinti socialinių įstaigų infrastruktūrą, socialinių paslaugų prieinamumą ir kokybę | 2.3.1. Įgyvendinti ES struktūrinių ir kitų fondų remiamus projektus |
| 3. | Kultūros ir turizmo, sporto, jaunimo ir bendruomenių veiklos aktyvinimo programa | 3.1. Skatinti kultūrinę veiklą ir jos sklaidą Skuodo rajone | 3.1.1. Skatinti ir remti profesionalaus ir mėgėjų meno sklaidą, didinti kultūros prieinamumą | G. Andriekus |
| 3.1.2. Atnaujinti ir tvarkyti kultūros įstaigų infrastruktūrą, kultūros paveldo objektus |
| 3.2. Didinti turizmo paslaugų prieinamumą ir kokybę | 3.2.1. Užtikrinti turizmo paslaugų plėtrą |
| 3.3. Skatinti sportinę veiklą ir jos prieinamumą | 3.3.1. Skatinti ir remti profesionalaus ir mėgėjų sporto sklaidą |
| 3.4. Skatinti jaunimo iniciatyvas ir aktyvią visuomeninę veiklą | 3.4.1. Kurti patrauklias sąlygas jaunimo ir jaunimo organizacijų veiklai, jaunimo politikos pagrindų įstatymo įgyvendinimui |
| 3.5. Skatinti bendruomenių ir nevyriausybinių organizacijų veiklą | 3.5.1Kurti palankias sąlygas nevyriausybinių organizacijų veiklai |
| 3.6. Panaudojant ES struktūrinių ir kitų fondų lėšas, gerinti kultūros, sporto ir nevyriausybinių organizacijų veiklos sąlygas | 3.6.1. Įgyvendinti ES ir kitų fondų remiamus projektus |
| 3.7. Skatinti tarprajoninį ir tarpvalstybinį bendradarbiavimą socialinėje, ekonominėje, kultūrinėje, sportinėje ir turizmo srityse | 3.7.1. Kurti palankias sąlygas įmonių, organizacijų bendravimui ir keitimuisi patirtimi su kitų rajonų ir šalių organizacijomis |  |
| 4. | Savivaldybės valdymo ir pagrindinių funkcijų vykdymo programa | 4.1. Organizuoti ir užtikrinti sklandų Skuodo rajono savivaldybės įstaigų veiklos ir funkcijų įgyvendinimą | 4.1.1. Sudaryti sąlygas sklandžiai įgyvendinti savivaldybės savarankiškąsias funkcijas | K. Simaitienė |
| 4.1.2. Kokybiškai įgyvendinti valstybines (valstybės perduotas savivaldybėms) funkcijas |
| 4.1.3. Užtikrinti kokybiškų prevencinių programų kūrimą ir įgyvendinimą |
| 4.1.4. Užtikrinti nepertraukiamą Savivaldybės institucijų ir įstaigų veiklą |
| 4.2. Vykdyti finansiškai pasvertą skolos valdymą | 4.2.1. Užtikrinti prisiimtų kreditorinių įsiskolinimų valdymą |
| 4.3. Efektyviai valdyti, atnaujinti, prižiūrėti savivaldybės turtą | 4.3.1. Organizuoti ir vykdyti savivaldybės turto valdymo ir juridinio įteisinimo funkcijas |
| 4.3.3. Įgyvendinti ES ir kitų fondų remiamus projektus |
|  |
| 5. | Tvarios aplinkos apsaugos, verslo ir žemės ūkio plėtros programa | 5.1. Kurti palankias sąlygas verslui, ir žemės ūkiui Skuodo rajone | 5.1.1. Skatinti ir remti verslo, žemės ūkio įmonių, ūkininkų ūkių kūrimąsi ir plėtrą | R. Daukšas |
| 5.1.2. Teikti kokybiškas paslaugas verslo ir žemės ūkio atstovams |
| 5.1.3. Vykdyti melioracijos darbus, remontuoti ir prižiūrėti melioracijos sistemas Skuodo rajone |
| 5.2. Užtikrinti efektyvų energijos išteklių panaudojimą ir gamtos apsaugą Skuodo rajone  5.3. Užtikrinti saugią gyvenamąją aplinką rajono gyventojams  5.4. Panaudojant ES struktūrinių ir kitų fondų lėšas, kurti saugią ir patrauklią gyvenamąją aplinką | 5.2.1. Įgyvendinti aplinkosaugos ir taršos prevencijos priemones  5.3.1. Užtikrinti gelbėjimo ir apsaugos tarnybų veiklą  5.3.2. Vykdyti prevencinę veiklą  5.4.1. Rengti ir įgyvendinti ES ir kitų fondų remiamus projektus |
| 6. | Investicijų ir infrastruktūros plėtros programa | 6.1. Kurti patrauklią gyvenamąją aplinką Skuodo rajono gyventojams | 6.1.1. Tvarkyti ir prižiūrėti viešąją infrastruktūrą | V. Pitrėnas |
| 6.1.2. Užtikrinti viešųjų transporto paslaugų kokybę ir prieinamumą |
| 6.1.3. Užtikrinti vandens tiekimo ir nuotekų šalinimo paslaugų kokybę ir prieinamumą |
| 6.2. Įgyvendinti Skuodo rajono investicinius plėtros, viešosios infrastruktūros modernizavimo ir atnaujinimo projektus | 6.2.1. Vykdyti kaimo ir probleminių teritorijų, infrastruktūros modernizavimo ir atnaujinimo projektus |
| 6.2.2. Tvarkyti Skuodo rajono kelius ir gatves, vykdyti susisiekimo ir turizmo infrastruktūros tvarkymo projektus |
| 6.2.3. Įgyvendinti švietimo, kultūros, sveikatos ir socialines paslaugas teikiančių įstaigų pastatų ir aplinkos modernizavimo, renovacijos ir atnaujinimo projektus |
| 6.2.4. Rengti Savivaldybės strateginio plano ir teritorijų planavimo dokumentus |
| 6.2.5. Įgyvendinti ES ir kitų fondų remiamus projektus |

**II. VEIKLOS EFEKTYVUMO DIDINIMO KRYPTYS**

Siekiant užtikrinti efektyvią Savivaldybės veiklą, būtina optimizuoti išlaidas, užtikrinti teikiamų viešųjų paslaugų kokybę ir prieinamumą. Nuo gebėjimo planuoti, koordinuoti, sutelkiant resursus ir galimybes, priklauso Savivaldybės ekonominė situacija, pajėgumas ir įvaizdis, galimybės naudotis finansinių institucijų parama.

Savivaldybės biudžeto pajamos didėja lėčiau nei įvairių išlaidų poreikis. Todėl siekiant efektyvios veiklos tikslinga:

1. optimizuoti biudžetinių įstaigų struktūrą;
2. skatinti gyventojų savarankišką veiklą, smulkių įmonių kūrimąsi;
3. kurti palankias sąlygas išorės investuotojams;
4. kvalifikuotų specialistų pritraukimas;
5. įstaigų bendradarbiavimo skatinimas;
6. skatinimas bendradarbiauti su Klaipėdos regiono įmonėmis ir įstaigomis;
7. skatinimas ieškoti papildomo finansavimo.

Šiuo tikslu 2020 m. planuojama atlikti gyventojų apklausas, kad būtų išsiaiškinta, ar jie patenkinti teikiamų viešųjų paslaugų kokybe, ar būtent tokių paslaugų reikia gyventojams.

Savivaldybė savo veikloje stengiasi ne tik naudoti šiuolaikines informacines technologijas, bet ir tinkamai aptarnauti interesantus. Savivaldybė turi stengtis kuo daugiau teikiamų paslaugų perkelti į elektroninę terpę, kelti jų brandos lygį.

**III. IŠORINĖS APLINKOS ANALIZĖ[[3]](#footnote-3)**

Pasaulio ekonominės raidos vertinimas blogėja, nes dėl užsitęsusio neapibrėžtumo laikotarpio, gilėjančio protekcionizmo, besivystančių šalių ekonominės padėties mažėja pasitikėjimo rodiklis pasaulyje. Tai neigiamai veikia ekonominę plėtrą. Tarptautinės prekybos prekėmis apimtis šiemet visai neauga. Jos plėtra ypač sulėtėjo (šiuo metu prekyba netgi krinta) besivystančios ekonomikos šalyse, o būtent – Kinijoje, kitose Azijos šalyse, Lotynų Amerikoje, o dėl glaudžių ūkinės raidos ryšių tarptautinės prekybos plėtra sumenko ir išsivysčiusios ekonomikos valstybėse. Tai –viena iš priežasčių, ribojančių euro zonos ekonominį aktyvumą. Jau netrumpą laiką vis mažiau auga euro zonos eksportas, nebedidėja apdirbamosios gamybos apimtis, prastėja kai kurie investicijų rodikliai. Panašu, kad tokios ūkinės raidos tendencijos tebebus stebimos ir artimiausioje ateityje, nes kol kas nėra aiškesnių veiksnių, galinčių jas pakeisti. Ir nors pagrindinėse išsivysčiusios ekonomikos valstybėse darbo rinka ir uždarasis ekonomikos sektorius vis dar rodo atsparumą atvirojo sektoriaus iššūkiams, prastėjantys lūkesčiai ir sunkumai pastarajame gali išplisti ir į kitas ekonomikos sritis. Prastesnė tarptautinė ekonominė aplinka neigiamai veikia Lietuvos prekybos partnerius, tačiau Lietuvos eksporto plėtra tebėra gana sparti. Pas prekybos partnerius importuojamų prekių ir paslaugų paklausa didėja vis mažiau. Tai iš dalies paaiškina nedidelį lietuviškos kilmės prekių, neįskaitant naftos produktų, eksporto augimo lėtėjimą pastaraisiais ketvirčiais. Tiesa, prie to taip pat, matyt, prisideda pradedantis blėsti anksčiau pramonėje didėjusių investicijų poveikis – investicijos šioje ekonominėje veikloje keletą ankstesnių metų prisidėjo prie gamybos pajėgumų didinimo ir konkurencingumo gerinimo. Vis dėlto, nors ir šiek tiek lėčiau, aptariamas eksportas kyla nemenkai. Lietuviškos kilmės prekių, neįskaitant naftos produktų, eksportas realiąja verte pastaruoju metu buvo maždaug 5 proc. didesnis nei prieš metus. Tai viena iš priežasčių, dėl kurių Lietuvos ekonominė plėtra tebėra išskirtinai sparti. Taip pat pastebėtina, kad bendrus eksporto rodiklius gerina ne tik vietinė gamyba, bet ir transporto sektoriaus suteikiamos paslaugos –šiemet daug daugiau nei pernai didėja prekių reeksportas, nemenkai tebeauga kitų krovinių pervežimo užsienio šalyse apimtis. Kitaip nei daugelio užsienio prekybos partnerių, Lietuvos ekonominė plėtra nelėtėja – šių metų pirmąjį pusmetį metinis realiojo BVP augimas siekė net 4 proc. Kaip minėta, prie to prisideda anksčiau daug didėjusios investicijos į gamybos priemones ir modernizavimą, sudariusios sąlygas eksportuojančioms įmonėms užimti naujas rinkas ir užsitikrinti plėtrą netgi tuo metu, kai pasaulyje tvyro išaugęs neapibrėžtumas ir neigiami lūkesčiai. Prie stiprios Lietuvos ūkinės raidos daug prisideda ir vidaus paklausa – tiek investicijos, tiek vartojimas. Pastaruoju metu labiau išsiskiria su statybomis susijusios investicijos – gyvenamųjų ir negyvenamųjų pastatų, inžinierinių statinių statyba. Tikėtina, kad nemenką įtaką tam turi vis skaitlingesnis lėšų iš ES paramos fondų naudojimas. Per pastaruosius dvejus metus statybų sektoriuje sukuriama pridėtinė vertė lėmė maždaug 16 proc. viso ekonomikos augimo, nors paprastai šiame sektoriuje sukuriama apie 7 proc. visos pridėtinės vertės. Tuo pat metu privačiojo vartojimo augimą palaiko didėjančios gyventojų disponuojamosios pajamos, augantis užimtųjų skaičius ir dideli vartoto-jų lūkesčiai. Vis dėlto Lietuvos ūkio padėtis nėra vienareikšmė –kai kurie rodikliai rodo prasidedantį ūkio augimo lėtėjimą. Įmonės atidžiai stebi jau ilgą laiką prastėjančią tarptautinę ekonominę aplinką, ir tai veikia jų pasitikėjimą bei priimamus sprendimus. Ne tiek daug, kiek anksčiau, gausėja investicijų į gamybos priemones – mašinas ir įrenginius. Besikeičianti nuotaika, panašu, kad turi poveikį ir darbo rinkos rodikliams. Nors įtampa darbo rinkoje tebejuntama, darbo atlygis kyla nebe tiek daug, kiek anksčiau. Tiesa, tam iš dalies poveikį turi tai, kad darbuotojams atitenkanti sukuriamos pridėtinės vertės dalis dabar yra istoriškai aukščiausio lygio ir ji vis dar didėja. Susikaupusią įtampą darbo rinkoje taip pat šiek tiek mažina pasikeitusios tarptautinės migracijos tendencijos. Grynoji tarptautinė migracija tapo teigiama, tuo prisidėdama prie vėl pradėjusios didėti darbo jėgos, o tai bent truputį švelnina disbalansą darbo rinkoje. Ekonomikos augimo lėtėjimo tendencijos bus juntamos ir artimiausiais metais. Pamažu išblėstanti darbo pajamų augimo sparta palaipsniui lėtins privačiojo vartojimo didėjimą. Numatomas vis menkesnis lėšų iš ES paramos fondų gausėjimas. Pastarosioms poveikį turės ir daug neaiškumo kelianti tarptautinė ekonominė aplinka. Šiuo metu prognozuojama, kad šiemet padidėjusi 3,7 proc., kitąmet Lietuvos ekonomika turėtų paaugti 2,5 proc. Vis dėlto esama daug neapibrėžtumo dėl ekonominės raidos perspektyvos. Nerimo nuotaikos pasaulyje artimiausiu metu gali stiprėti, o tai turėtų poveikį tiek pasaulio, tiek Lietuvos ekonominei raidai. JAV ir Kinija, vis svarstančios ir (arba) paskelbiančios naujus arba didesnius prekybos tarifus, kol kas nėra linkusios pradėti mažinti įtampą tarptautinės prekybos srityje. Nors Lietuvos gamintojai kol kas tik nedaug reagavo į prastėjančią tarptautinę ekonominę aplinką, visgi neatmestina, kad pastebimai silpnėjanti įvairių prekybos partnerių, ypač didžiausios euro zonos ekonomikos – Vokietijos, ūkinė raida prislopintų ekonominį aktyvumą ir Lietuvoje. Tai, visų pirma, turėtų poveikį investicijoms. Taip pat būtų paveikta ir darbo rinka, taigi ir namų ūkių pajamos bei privatusis vartojimas. Bendrosios infliacijos raida jau kurį laiką daug nesikeičia – labiau svyruoja maisto ir degalų kainos, o grynoji infliacija yra gana stabili. Prastėjanti pasaulio ekonominė būklė turi poveikį energijos žaliavų kainoms. Didėjant įtampai tarptautinės prekybos srityje, pasaulinė naftos kaina pastaraisiais mėnesiais krito ir buvo mažesnė, nei tikėtasi anksčiau. Tai mažinančiai veikia ir bendrąją infliaciją Lietuvoje. Kitaip nei su energijos žaliavomis susijusios kainos, maisto kainos kyla vis sparčiau. Šiek tiek daugiau nei metų pradžioje didėja apdoroto maisto kainos, bet ypač daug pastaruoju metu kyla neapdoroto maisto, ypač daržovių, kainos. Šių metų liepos mėn. metinis maisto kainų augimas paspartėjo iki 5,2 proc. Kaip ir anksčiau, prie bendrosios infliacijos itin reikšmingai prisideda su vidaus ekonominėmis tendencijomis labiausiai susijusios kainos –paslaugų kainos. Jos per metus vis padidėja beveik 5 proc., o jų kilimas lemia maždaug pusę bendrosios infliacijos. Tai tiesiogiai sietina su tebeaugančiomis darbo sąnaudomis – nors ūkio aktyvumas yra pakylėtas ir didėja darbo našumas, pastarąjį gerokai lenkia darbo užmokesčio augimas, sukeliantis spaudimą kainoms, ypač – paslaugų ekonominėse veiklose. Šiuo metu prognozuojama, kad artimiausiu metu bendroji infliacija Lietuvoje keisis palyginti nedaug – pernai sudariusi 2,5, šiemet turėtų būti lygi 2,3, o kitąmet – 2,2 proc.

Dar viena aplinkybė, kuri galėtų turėti įtakos Lietuvos ekonomikai, yra Brexit. Jungtinei Karalystei iš ES pasitraukiant be susitarimo, ribotų ekonominį aktyvumą Lietuvoje, tai mažintų BVP augimo tempą. Ypač skaudžios pasekmės prognozuojamos, jei KJ iš ES pasitrauktų be susitarimo.

2 lentelė. Planuojami 2020 m. makroekonominiai rodikliai[[4]](#footnote-4)

|  |  |
| --- | --- |
| Rodiklio pavadinimas | Rodiklio reikšmė |
| BVP metinis pokytis, proc. | +2,5 |
| Nedarbo lygis, proc. | 5,7 |
| Infliacija, proc. | 2,2 |
| Bruto darbo užmokesčio pokytis | +6,7 |

Skuodo rajono ekonomika yra sudėtinė visos šalies ir tarptautinės ekonomikos dalis, todėl Lietuvos banko analitikų ir ekonomistų įžvalgos yra aktualios ir mūsų rajonui.

**SITUACIJOS SKUODO RAJONE ANALIZĖ**

Skuodo rajono savivaldybės teritorija ribojasi su Kretingos, Mažeikių, Plungės rajonais, Latvijos Respublika. Geografinė padėtis yra gana patogi: netoli oro uostai – Palangos oro uostas už 50 km, Kauno ir Rygos oro uostai – už 250 km, netoli jūrų uostas – už 70 km, Klaipėdos LEZ – už 80 km. Didelis trūkumas – nėra geležinkelio, gamtinių dujų.

Registrų centro duomenimis, Skuodo rajone 2020 m. sausio 1 d.[[5]](#footnote-5) gyveno 18 694 gyventojai ir per metus sumažėjo 2 proc. Statistikos departamento duomenimis – 2020 m. pradžioje rajone gyveno 16 257 gyventojai ir mažėjimas siekė net 3 proc. Taip yra todėl, kad abi gyventojų apskaitą vykdančios institucijos vadovaujasi skirtingomis metodikomis. Kadangi finansų ministerija skirstydama savivaldybėms gyventojų pajamų mokesčio pajamas naudoja Statistikos departamento duomenis, šie duomenys bus naudojami ir Skuodo rajono savivaldybės 2020–2022 metų strateginiame veiklos plane.

2012–2020 m. laikotarpiu gyventojų skaičius Skuodo rajone nuosekliai mažėjo, tačiau nuo 2016 m. mažėjimas kiek sulėtėjo.

24 proc. gyventojų sudaro pensinio amžiaus gyventojai, 15 proc. vaikai iki 16 m. Realiai galinčių dirbti, neišskaičiuojant sergančių, yra 61 proc., tačiau dar reikia nepamiršti, kad dalis gyventojų, nors ir deklaruoja gyvenamąją vietą Skuodo rajone, didžiąją laiko dalį uždarbiauja užsienio valstybėse.

4 pav. Lietuvos gyventojų struktūra pagal amžiaus grupes

Analizuojant Skuodo rajono gyventojų struktūrą pagal amžiaus grupes (1 pav.) matome, kad Skuodo rajone daugiau vyresnio amžiaus žmonių. Jei Skuodo rajone darbingo amžiaus gyventojai sudaro 62 proc. visų gyventojų, tai Lietuvos mastu – 64 proc. Lyginant struktūrą su 2018 m., pasikeitimai labai nežymūs – šiek tiek mažėja pensinio amžiaus gyventojų dalis ir didėja 7–17 m. amžiaus gyventojų dalis.

1 pav. Gyventojų struktūra pagal amžiaus grupes, 2020 m.

Gyventojų struktūra pagal amžių iš dalies lemia tai, kad Skuodo rajone santykinai žemas nedarbo lygis.

Analizuojant gyventojų struktūrą pagal lytį, matome, kad šiek tiek daugiau kaip pusę visų gyventojų sudaro moterys.

Darbingo amžiaus gyventojų grupėse nežymiai didesnę struktūrinę dalį sudaro vyrai, tačiau pensinio amžiaus moterų yra gerokai daugiau nei vyrų. Tai iš esmės lemia ilgesnė moterų gyvenimo trukmė.

**Skuodo rajono gyventojai yra gerokai vyresni nei Lietuvos Respublikos gyventojų vidurkis. Demografinis senatvės koeficientas** parodo, kiek pagyvenusių (60 metų ir vyresnio amžiaus) žmonių tenka 100 vaikų iki 15 metų amžiaus. 2020 m. Skuodo rajone 100 vaikų teko 174,1 pensinio amžiaus gyventojai, kai tuo pačiu laikotarpiu Klaipėdos apskrityje – tik 118,3. Reikia pastebėti, kad šis rodiklis Skuodo rajone didėja gerokai sparčiau nei Lietuvoje ar Klaipėdos apskrityje.

Demografinio senatvės koeficiento sparčiam didėjimui turi įtakos mažėjantis gimstamumas ir didėjantis jauno amžiaus gyventojų mirtingumas. **Gimstamumo, mirtingumo rodikliai** parodo gimusių ir mirusių asmenų skaičius, tenkančius 1 000 gyventojų.

Skuodo rajone mažas gimstamumas, palyginti didelė pagyvenusių žmonių dalis gyventojų struktūroje lemia gerokai aukštesnį išlaikomo amžiaus žmonių naštos koeficientą.

Šis koeficientas parodo, kiek pagyvenusių žmonių ir vaikų tenka šimtui darbingo amžiaus gyventojų.

Skuodo rajone šimtui darbingo amžiaus žmonių tenka 60 išlaikomo amžiaus gyventojų. Tai daugiau nei vidutiniškai šalyje ar Klaipėdos apskrityje. Šie santykiniai skaičiai pastaruosius 3 metus praktiškai nesikeitė.

Apibendrinant informaciją apie Skuodo rajono gyventojų skaičių galima teigti, kad Skuodo rajono gyventojai visos šalies kontekste yra senesni, t. y. didesnę dalį sudaro pensinio amžiaus gyventojai, tarp darbingo amžiaus gyventojų struktūriškai didesnę dalį sudaro vyrai. Gyventojų mažėjimo tempas pastaraisiais metais sumažėjo ir tam įtakos turėjo tiek didėjantis gimstamumas, tiek mažėjantis mirtingumas bei mažėjantis neigiamas migracijos saldo. Gyventojų mirtingumas gerokai didesnis, o gimstamumas gerokai mažesnis nei šalies ar Klaipėdos apskrities vidurkiai. Tai turi įtakos savivaldybės gyventojų gyvenimo lygiui.

Skuodo rajono savivaldybė yra mažai urbanizuota, miesto teritorijoje gyvena tik 32 proc. visų gyventojų, kai tuo tarpu Klaipėdos apskrityje net 71 proc.

Užimtumo tarnybos duomenimis, 2020 m. rugsėjo 30 d. buvo registruota 566 bedarbiai (iš jų 63 ilgalaikiai bedarbiai, t. y. tokie, kurie darbo biržoje registruoti ilgiau nei 1 m.). Iš galinčių ir norinčių dirbti skaičiaus dar reikia atimti jaunimą, studijuojantį kituose miestuose ar užsienyje, nes dauguma jų yra registruoti savo rajonuose.

**Urbanizacijos lygis** – miesto gyventojų lyginamoji dalis iš visų apskrities (savivaldybės) gyventojų.

2 pav. Nedarbo lygio dinamika 2016–2019 m.[[6]](#footnote-6)

2 paveikslo duomenimis, nedarbo lygis Skuodo rajone 2016–2020 m. laikotarpiu žymiai sumažėjo ir tapo mažesnis ne tik už Respublikos vidurkį, bet ir Klaipėdos regione. Reikia atkreipti dėmesį, kad analizuojant nedarbo lygio pokyčius per metus, pastebimas gana ryškus sezoniškumas – nedarbo lygis mažėja šiltuoju metų laiku, nes tuo laikotarpiu vykdomos viešųjų darbų programos.

Tikslinga pažymėti, kad čia pateikiami Užimtumo tarnybos duomenys apie nedarbo lygį ir laisvas darbo vietas. Bedarbiu Lietuvos Respublikos įstatymais yra laikomas asmuo, kuris registruojasi darbo biržoje. Tačiau žinome, kad yra nemažai žmonių, kurie yra nusivylę, nebesitiki rasti darbo ir darbo biržoje nesiregistruoja.

Apibendrinant darbo rinką Skuodo rajono savivaldybėje akcentuotina, kad čia nedarbo lygis gerokai žemesnis nei vidutiniškai šalyje. Rajone labai žemas verslumo lygis, todėl žemą nedarbo lygį galim paaiškinti tuo, kad čia santykinai didelę gyventojų dalį sudaro pensinio amžiaus gyventojai, darbingo amžiaus gyventojai, registruoti rajone, dirba užsienyje.

Skuodo rajono savivaldybėje 2020 m. pradžioje veikė 302 ūkio subjektai. Didžiąją dalį (74 proc.) sudaro labai mažos įmonės, kuriose dirba mažiau kaip 10 darbuotojų. Statistikos departamento duomenimis, 2010 m. Skuodo rajone buvo registruotas 3 731 ūkininkų ūkis (didesnis nei 1 ha) (naujesnių duomenų nepateikiama)[[7]](#footnote-7). 2019 m. per pirmus tris ketvirčius buvo išduota 512 verslo liudijimų, 165 asmenys dirbo pagal individualios veiklos pažymą (reklamos agentūrų veikla, konsultacinė verslo ir kito valdymo veikla, draudimo agentų ir brokerių veikla, variklinių transporto priemonių techninė priežiūra ir remontas, ir kt.).

Žemės ūkio informacijos ir kaimo verslo centro duomenimis, 2020 m. sausio 1 d. Skuodo rajono savivaldybėje buvo įregistruota 2 931 žemės ūkio valda. Registruotas valdos vidutinis dydis – 18,2 ha. Rajono valdų valdytojai 2019 m. pateikė 2 548 paraiškas tiesioginėms išmokoms gauti, kuriose deklaravo 54 264 ha pasėlių ir žemės ūkio naudmenų plotą.

Ūkininkų ūkių registre įregistruota 1 859 ūkininkų ūkiai. Ūkininkų ūkių registre įregistruotas bendras žemės plotas – 28 387 ha, iš jų žemės ūkio naudmenos – 25 533 ha. Keletą pastarųjų metų pastebima, kad ūkininkų ūkių skaičius nežymiai mažėja, tačiau didėja vidutinis vieno ūkio dydis, t. y. nors ir nežymiai, bet ūkiai stambėja. 2019 m. Skuodo rajone vidutinis ūkių dydis –15,27 ha. Paveikslėlyje pavaizduota ūkininkų ūkių pasiskirstymas pagal ūkių dydį. Matome, kad net 67 proc. visų ūkių yra nedideli – iki 10 ha. Ūkių, didesnių kaip 500 ha, rajono teritorijoje analizuojamu metu nebuvo. Klaipėdos apskrityje nedideli ūkininkų ūkiai (iki 10 ha) struktūroje sudaro net 77 proc. visų ūkių. Vidutinis vieno ūkio dydis 9,9 ha. Vidutinis vieno ūkio dydis Klaipėdos apskrityje – 7,6 ha, Respublikoje – 9,5 ha.

3 pav. Ūkininkų ūkių pasiskirstymas pagal ūkio dydį

4 paveikslėlio duomenimis, 93 proc. visos ūkininkų žemės jiems priklauso nuosavybės teise, tik 7 proc. yra nuomojama iš privačių asmenų ar valstybės.

4 pav. Ūkininkų žemė pagal nuosavybės formą

Skuodo rajono savivaldybėje gyventojų vidutinis mėnesinis darbo užmokestis gerokai mažesnis nei vidutinis DU Klaipėdos apskrityje (24 proc.) ar Respublikoje (27 proc.). Dažnai girdime kalbas, kad ir pragyvenimas Skuode yra pigesnis nei didžiuosiuose miestuose, tačiau tai patvirtinančių duomenų nėra galimybės pateikti, nes Statistikos departamentas tokių duomenų neregistruoja ir nepateikia. Akivaizdu, kad prekių kainos mažai skiriasi atskiruose miestuose, skirtumas galėtų susidaryti tik skaičiuojant paslaugų kainas ir pan. Šiuo atveju galėtų padėti tik atliktas savarankiškas tyrimas.

5 pav. Vidutinis mėnesinis darbo užmokestis 2019 m.[[8]](#footnote-8), Eur

Materialinės investicijos, tenkančios 1 gyventojui, Skuodo rajone gerokai mažesnės nei Klaipėdos regiono ar LR vidurkis, nors didėjimo tempas panašus.

6 pav. Materialinių investicijų, tenkančių vienam gyventojui, dinamika Skuodo rajono savivaldybėje 2016–2018[[9]](#footnote-9) m.

Iš lentelėje pateiktų duomenų matyti, kad materialinės investicijos, tenkančios vienam gyventojui, rajone nuo 2016 m. didėja. Tam įtakos turėjo 2014–2018 m. didėjantis ES struktūrinių fondų lėšų įsisavinimo intensyvumas. Tikėtina, kad 2020 m. materialinės investicijos didės lėčiau, nes šio laikotarpio projektų įgyvendinimas baigiasi.

Dar liūdnesnė padėtis lyginant tiesiogines užsienio investicijas. Tiesioginės užsienio investicijos – užsienio fizinių ir juridinių asmenų šalyje arba šalies fizinių ir juridinių asmenų užsienyje įsigyjamas ilgalaikis turtas: žemė, pastatai, įrenginiai ar veikiančios įmonės (jų akcijos). Jei šalyje sparčiai daugėja ar nuolat yra didelių tiesioginių užsienio investicijų, tai verslo aplinka, investicijų atsipirkimo galimybės ir darbo našumas šalyje yra didesni nei kitose šalyse.

Skuodo rajono savivaldybėje tiesioginės užsienio investicijos sudaro tik 4,3 proc. Klaipėdos apskrities lygio ir 3,1 proc. Respublikos lygio.

Didžiąją dalį savivaldybės biudžeto pajamų (52,2 proc.) sudaro mokesčių pajamos. 30,0 proc. pajamų sudaro specialiosios tikslinės dotacijos valstybės perduotoms funkcijoms vykdyti.

Analizuojant biudžeto išlaidų struktūrą, matome, kad daugiau kaip po 30 proc. visų išlaidų tenka socialinei sričiai ir švietimui.

7 pav. 2020 m. biudžeto išlaidų struktūra pagal programas

|  |  |
| --- | --- |
|  | **UGDYMO IR MOKYMOSI APLINKOS ANALIZĖ**  Ugdymo kokybės ir mokymosi aplinkos užtikrinimo programos įgyvendinimui skiriama 26 proc. viso savivaldybės biudžeto lėšų, skirtų savarankiškų funkcijų vykdymui.  Skuodo rajono savivaldybėje švietimo paslaugas teikia 6 bendrojo ugdymo mokyklos (Skuodo Pranciškaus Žadeikio gimnazija, Mosėdžio gimnazija, Ylakių gimnazija, Bartuvos progimnazija, Aleksandrijos pagrindinė mokykla, Barstyčių pagrindinė mokykla), 3 vaikų lopšeliai-darželiai (Skuodo vaikų lopšelis-darželis, Mosėdžio vaikų lopšelis-darželis, Ylakių vaikų lopšelis-darželis) ir dvi neformaliojo ugdymo įstaigos (Skuodo meno mokykla ir Skuodo rajono savivaldybės kūno kultūros ir sporto centras) bei viena profesinio mokymo įstaiga (Skuodo amatų ir paslaugų mokykla), kuri vykdo ir vidurinio bendrojo ugdymo programą. Priešmokyklinio ugdymo grupės taip pat įsteigtos Barstyčių pagrindinėje mokykloje, Bartuvos progimnazijos Lenkimų Simono Daukanto mokyklos-daugiafunkcio centro skyriuje, buvusios Šačių mokyklos patalpose. Skuodo Bartuvos progimnazijoje yra specialiosios (lavinamosios) klasės mokiniams, turintiems kompleksinių negalių, kurių derinio dalis yra intelekto sutrikimas, ir turintiems vidutinį, žymų ir labai žymų intelekto sutrikimą.  Mokinių skaičius mokyklose periodiškai mažėja. Planuojama, kad per 5 mokslo metus sumažės 12,5 proc. (žr. 8 pav.).  8 pav. Planuojama mokinių skaičiaus Skuodo rajono savivaldybės bendrojo ugdymo mokyklose kitimo tendencija  Sparčiausiai mokinių mažėja vidurinio ugdymo klasėse (gimnazinėse klasėse). Analizuojamu laikotarpiu, planuojama, kad sumažės net 22 proc. (žr. 1 priedą). Tai reiškia, kad dalis mokinių vidurinį išsilavinimą įgyja profesinio mokymo įstaigose. Džiugina tik tai, kad mažėjimo tempas analizuojamu laikotarpiu lėtėja.  Atitinkamai mokinių mažėjimo tendencijai, mažėja vidutinis mokinių skaičius klasėse. Pradinėse klasėse vidutinis mokinių skaičius – 14–22 mokiniai klasėje, pagrindinės mokyklos klasėse – nuo 20 iki 27 mokinių klasėje, gimnazinėse klasėse – nuo 18 iki 23 mokinių klasėje. Ypač mažai mokinių yra Aleksandrijos pagrindinėje mokykloje, Bartuvos progimnazijos Lenkimų S. Daukanto mokyklos-daugiafunkcio centro skyriuje, Barstyčių pagrindinėje mokykloje. Šiose mokyklose formuojamos jungtinės klasės. Mokymo lėšų apskaičiavimo tvarkos apraše nurodyta, kad bazinis mokinių skaičius pradinėse klasėse yra 24 mokiniai, vyresnėse klasėse – 30 mokinių. Šito lygio nepasiekia nei viena rajono mokykla, t. y. komplektai yra ne pilnai užpildyti, o tai turi įtakos gaunamų mokymo lėšų dydžiui. Mokymo lėšų bendrojo ugdymo organizavimui Skuodo rajono bendrojo ugdymo mokyklose nepakanka, todėl dalis mokymo išlaidų yra finansuojama savivaldybės biudžeto lėšomis. Visa tai sukelia tokias problemas – prastėja paslaugų kokybė, t. y. siaurinamos mokinių pasirinkimo galimybės, mažėja mokytojų darbo krūviai ir darbo užmokestis. Norint išspręsti problemą, reikėtų planuoti optimizuoti ugdymo įstaigų struktūrą.  Taip pat tikslinga peržiūrėti ugdymo įstaigų valdymo srities ir pagalbos mokiniui srities etatų struktūrą, nes būtent šioms sritims labai trūksta mokymo lėšų. Būtina optimizuoti ugdymo įstaigų valdymo struktūrą.  Kiek kitokia padėtis analizuojant švietimo pagalbai skirtas lėšas. – daugiausia lėšų trūksta didesnėms mokykloms. Neatlikus išsamios analizės galima tik daryti prielaidą, kad etatai nėra optimaliai paskirstyti.  Nors ir trūksta lėšų švietimo pagalbos sričiai, tačiau mokyklose labai trūksta psichologų. Problemą šiek tiek švelnina projekto „Saugios aplinkos mokykloje kūrimas“ lėšos, nes iš tų lėšų yra perkamos psichologo paslaugos. Problema ne tik lėšų trūkumas, bet ir specialistų trūkumas – įstaigos skelbia konkursus psichologo pareigoms, tačiau kandidatų su reikiamu išsilavinimu neatsiranda. Atsižvelgdama į šią problemą, Skuodo rajono savivaldybė planuoja skirti lėšų kvalifikuotų specialistų finansinėms skatinimo priemonėms. Trūkstamų specialistų sąrašą tvirtins Skuodo rajono savivaldybė. Planuojama, kad 2020 m. į šį sąrašą turėtų būti įrašytas psichologas.  Aktuali ir kitų specialistų problema. Artimiausiais metais mokykloms reikės pradinių klasių, technologijų, istorijos, fizikos, chemijos, rusų kalbos, matematikos ir kt. dalykų mokytojų. O jaunų specialistų į rajoną praktiškai neateina. Todėl yra parengta Jaunimo ir jaunų šeimų motyvavimo programa, kurioje numatyta skatinti jaunus žmones persikvalifikuoti, baigus mokslus atvykti dirbti į Skuodą iš dalies kompensuojant mokymosi išlaidas, skiriant vienkartines įsikūrimo išlaidas ir pan.  Pagrindinės problemos, kurias įvardina bendrojo ugdymo įstaigų vadovai yra einamasis vidaus patalpų remontas, patalpų remontas, kad atitiktų higienos normų reikalavimus, baldų ir informacinių technologijų įrangos atnaujinimas. Mosėdžio gimnazijai aktuali problema ir pastato išorės renovacijos darbai. Nors pastatas buvo renovuotas 2006 m., tačiau dėl prastos darbų kokybės vėl reikalinga atnaujinti pastato fasadą (apšiltinti, nutinkuoti ir nudažyti). Šitiems darbams lėšų savivaldybės biudžete nėra numatyta. Tikslinga optimizuoti mokyklų tinklą, kaip įmanoma labiau užpildyti klasių komplektus ir sutaupytas lėšas panaudoti patalpų remontui, įrangos įsigijimui.  Ieškoti galimybių, kaip pritraukti privačias, verslo lėšas mokyklų aprūpinimui gerinti. Bendrojo ugdymo įstaigos geba pritraukti privačias lėšas įvairių projektų bendrajam finansavimui, tačiau lėšų investicijoms paieškos tradicijų dar nėra.  2017–2019 m. įgyvendintas projektas „Neformaliojo švietimo infrastruktūros tobulinimas Skuodo rajono savivaldybėje“. Lėšos investuotos į neformaliojo švietimo įstaigų turtą. Projekto „Mokyklų tinklo efektyvumo didinimas“ lėšos investuotos Mosėdžio ir Ylakių gimnazijose, Bartuvos progimnazijoje – įrengtos gamtos mokslų laboratorijos.  Mosėdžio gimnazija ir Skuodo Pranciškaus Žadeikio gimnazija ir Skuodo vaikų lopšelis-darželis savo iniciatyva parengė ir įgyvendina projektus pagal priemonę „Ikimokyklinio ir bendrojo ugdymo mokyklų veiklos tobulinimas“. Projekto lėšomis kuriamos ugdymo priemonės ir įsigyjama įranga, kuri padės gerinti mokinių matematikos pasiekimus. Projekto lėšomis planuojama įsigyti ir ugdymo procese naudoti interaktyvią įrangą.  Mažėjant mokinių skaičiui bendrojo lavinimo mokyklose, mažėja ir neformaliojo švietimo įstaigose – Skuodo meno mokykloje, Kūno kultūros ir sporto centre, tačiau mažėjimo tempai yra gerokai mažesni.  Atskira ugdymo sritis yra suaugusiųjų švietimas. Įvarius švietimo renginius suaugusiesiems asmenims organizuoja Skuodo trečiojo amžiaus universitetas, Lietuvos pensininkų sąjungos „Bočiai“ Skuodo rajono draugija, kaimo bendruomenės, Skuodo informacijos centras. Suaugusiųjų švietimo koordinavimo funkcijos pavestos viešajai įstaigai Skuodo informacijos centrui. Švietimo renginiuose dalyvaujančių suaugusiųjų asmenų skaičius didėja.  Švietimo, kultūros ir sporto skyriaus specialistai be savo tiesioginių funkcijų dar įgyvendina bei koordinuoja penkias savivaldybės biudžeto lėšomis finansuojamas priemones: Ugdymo įstaigų iniciatyvų ir renginių rėmimo, Gabių vaikų ir mokinių ugdymo, skatinimo ir rėmimo, Neformaliojo vaikų švietimo, Neformaliojo suaugusiųjų švietimo, Mokytojų, pagalbos mokiniui specialistų ir mokyklų vadovų kvalifikacijos tobulinimo. Taip pat Švietimo, kultūros ir sporto skyrius administruoja dvi Švietimo ir mokslo ministerijos įgyvendinamas (finansuojamas ES lėšomis) programas, kurių partneris – Skuodo rajono savivaldybės administracija: Neformaliojo vaikų švietimo plėtra ir Saugios aplinkos mokykloje kūrimas. Didžiausios problemos, kylančios švietimo srityje, yra kontroliuojančių institucijų keliami nepagrįstai aukšti higienos normų reikalavimai, kuriems įgyvendinti nepakanka lėšų.  Skuodo amatų ir paslaugų mokykla nuo 2019 m. pertvarkyta į viešąją įstaigą, kurios steigėja yra Švietimo ir mokslo ministerija. Skuodo rajono savivaldybės taryba 2018 m. gruodžio 20 d. sprendimu Nr. T9-231 nusprendė iš dalies finansuoti Skuodo amatų ir paslaugų mokyklos išlaidas.  Pastebėta, kad Skuodo amatų ir paslaugų mokyklos rengiami specialistai nėra labai paklausūs Skuodo darbo rinkoje, jie dažniausiai įsidarbina kituose rajonuose, užsienyje. 2020–2022 metų laikotarpiu mokyklai keliama užduotis parengti programą ir pradėti rengti naujos profesijos specialistus – akmens apdirbimo specialistus.  9 pav. I programos išlaidų struktūra, 2020 m.  Švietimo sričiai skiriama 36 proc. savivaldybės biudžeto lėšų. Analizuojant I programai skiriamų lėšų struktūrą, matome, kad net 80 proc. visų lėšų skiriama bendrajam ugdymui mokyklose ir lopšeliuose-darželiuose.  Vyriausybės nutarimu numatyta, kad visi vaikai, kurių šeimos gauna socialines paslaugas, turi privalomai lankyti ikimokyklinio ugdymo įstaigas. Neišspręsta problema – tokių vaikų pavežimas iki ugdymo įstaigų.  Šios programos prioritetas 2020 m. – siekti, kad ugdymo įstaigų infrastruktūra atitiktų higienos normų reikalavimus. Tai reiškia, kad investicijos pirmiausia bus kreipiamos į tas sritis ir įstaigas, kur patalpos neatitinka šių reikalavimų. Viena iš didžiausių šios srities problemų – Skuodo Pranciškaus Žadeikio gimnazijos stadionas. Planuojama. kad šis stadionas 2020–2021 m. bus rekonstruojamas Sporto rėmimo fondo lėšomis. Ylakių gimnazijos stadiono rekonstravimui 2020 m. skirtos valstybės investicijų programos lėšos.  **SOCIALINĖS PARAMOS IR SVEIKATOS APSAUGOS PASLAUGŲ KOKYBĖS IR PRIEINAMUMO ANALIZĖ**  Skuodo rajono savivaldybėje yra dvi biudžetinės socialinių paslaugų įstaigos – Skuodo socialinių paslaugų šeimai centras ir Barstyčių vaikų globos namai. Socialinės paslaugas teikia ir dvi viešosios įstaigos – Ylakių globos namai (steigėjas Skuodo rajono savivaldybė), Skuodo globos namai ir Skuodo globos namų Mosėdžio bendruomeniniai vaikų globos namai (steigėjas Skuodo parapija).  Nustatyta, kad teikiamos socialinės paslaugos 100 proc. atitinka valstybės mastu nustatytus aprūpinimo socialinėmis paslaugomis normatyvus. Socialinių paslaugų poreikis kasmet didėja, nes rajono gyventojų struktūroje vyrauja vyresnio amžiaus žmonės ir amžiaus vidurkis kasmet didėja.  Mažėja šeimų, gaunančių socialines paslaugas, skaičius. Viena iš priežasčių – sudarytos pagalbos šeimai organizavimo ir teikimo komisijos, kurios stebi šeimas ir joms padeda. Nuo 2018 m. liepos 1 d. įsteigti du atvejo vadybininko etatai, o nuo 2018 metų spalio 1 d. socialiniai darbuotojai darbui su šeimomis buvo perkelti iš Skuodo rajono seniūnijų į Skuodo socialinių paslaugų šeimai centrą, tai turėtų užtikrinti dar sklandesnį darbą su šeimomis. Ypač populiarios yra Socialinių paslaugų šeimai centro teikiamos Intensyvios krizių įveikimo pagalbos asmenims, atsidūrusiems krizinėse situacijose, paslaugos. 2014–2018 m. laikotarpiu vidutiniškai per metus šiomis paslaugomis pasinaudojo 181 gyventojas. Ne mažiau aktuali yra socialinės priežiūros (pagalbos į namus) paslauga senyvo amžiaus asmenims, suaugusiems asmenims su negalia jų namuose. Per paskutinius 4 metus ši paslauga teikta vidutiniškai 111 asmenų.  2019 metų spalio mėn. duomenimis, Barstyčių vaikų globos namuose buvo globojama 16 vaikų. Paslaugos teikiamos pastate, kuris buvo renovuotas ES fondų lėšomis, projekto kontrolės laikotarpis baigsis 2020 m. rugsėjo mėn. Vaikai gyvena šeimynose. Nuo 2018 m. spalio 1 d. buvo gautas Socialinės apsaugos ir darbo ministerijos ir Agentūros leidimas laisvose šeimynų patalpose papildomai teikti paslaugas vaikams ir mamoms, atsidūrusioms krizinėse situacijose.  Nuo 2017 m. pradžios aktyviai pradėti rengti globėjai, kurie globos tėvų netekusius vaikus. 2019 m. spalio mėn. duomenimis yra parengti 23 globėjai ir jų šeimose globojamas 31 vaikas. Skuodo rajone yra 2 budintys globotojai, pasirengę priimti iš šeimos paimtus vaikus bet kuriuo paros metu.  2014–2018 m. laikotarpiu socialinių pašalpų gavėjų skaičius sumažėjo 50 proc., t. y. nuo 921 šeimos (1 868 asmenų) iki 649 šeimų (1 195 asmenų). Ne taip sparčiai, tačiau mažėjo ir kompensacijų už būsto šildymą ir šaltą bei karštą vandenį gavėjų skaičius, mokinių, gaunančių nemokamą maitinimą, skaičius.  Pastaraisiais metais didėja institucinės globos paslaugų paklausa, nes rajono gyventojai sensta. Laikinos eilės apsigyventi globos namuose susidaro tada, kai gyventojai pageidauja apsigyventi konkrečiuose globos namuose – Ylakių globos namuose, Skuodo globos namuose ar kitų rajonų globos namuose. Dienos socialinės globos ir paslaugų į namus poreikis praktiškai patenkinamas pilnai ir eilių nebūna. Artimiausiais metais reikėtų teikti prioritetą kompleksiškų nestacionarių paslaugų teikimui ir jų plėtrai, kaip alternatyvą stacionarių socialinių paslaugų įstaigų teikiamoms paslaugoms. Taip pat tikslinga įrengti kuo daugiau socialinių būstų, kuriuose apsigyventų nuolatinės gyvenamosios vietos neturintys rajono gyventojai – mažėtų stacionarių globos namų paslaugų poreikis.  Rajono neįgalieji aktyviai dalyvauja projektinėje veikloje, skirtoje neįgaliųjų integravimui. Populiariausios veiklos: neįgaliųjų dienos užimtumas, asmeninio asistento pagalba, užimtumas ir meninių gebėjimų lavinimas įvairiuose amatų būreliuose.  Socialinei paramai Skuodo rajono savivaldybėje skiriama beveik 30 proc. savivaldybės biudžeto lėšų. Pastaraisiais metais ši santykinė dalis nors ir nežymiai, bet mažėja – mažėja socialinių pašalpų gavėjų skaičius, tačiau didėja socialinių paslaugų, įsigyjamų iš paslaugas teikiančių viešųjų įstaigų, išlaidos.  Skuodo rajono savivaldybėje nevyriausybinis sektorius pasyviai įsijungia į socialinių paslaugų teikimą. Skuodo krašto bendruomenė partnerio teisėmis dalyvauja projekto „Kompleksinių paslaugų šeimai organizavimas ir teikimas“ įgyvendinime. Skuodo krašto bendruomenė 2019 m. pabaigoje pradėjo įgyvendinti projektą „Nuostabiausias laikas stovykloje – išmok būti kitokiu“. Pagrindinė projekto veikla – dienos stovyklos nepasiturinčių ir daugiavaikių šeimų vaikams. Taip pat ši bendruomenė yra parengusi dar du projektus, kurie turėtų būti įgyvendinami 2020–2021 m. Minėtų projektų metu būtų įsteigti Kartų namai, kuriuose užimtumo paslaugos būtų teikiamos ir vaikams, ir pagyvenusiems Skuodo miesto gyventojams.  Prie Skuodo amatų ir paslaugų mokyklos projekto ,,Įgyk praktinių įgūdžių ir kurk savo ateitį“ prisidės ir sporto klubas „Senamiestis“. Skuodo rajono savivaldybė planuoja į socialinių paslaugų teikimą plačiau įtraukti nevyriausybines organizacijas, tačiau tai kol kas sudėtinga, nes NVO trūksta ne tik motyvacijos, bet ir kompetencijos.  Sveikatos priežiūros, sveikatinimo paslaugoms tenka 1,4 proc. savivaldybės biudžeto lėšų. 2019 m. rugsėjo mėn. buvo atlikta Skuodo rajono gyventojų apklausa, kurioje kaip viena iš didžiausių problemų įvardinamas medicinos paslaugų prieinamumas. Skuodo ligoninėje nėra vaikų skyriaus, tačiau Greitosios medicinos pagalbos tarnyba užtikrina vaikų nuvežimą į Mažeikių ligoninę. Aktualiausia problema – Pirminės sveikatos priežiūros centre nebėra pediatro, o tai jaunoms šeimoms labai aktualu.  Gyventojų įvardinama aktuali problema – aptarnavimo kokybė Skuodo pirminės sveikatos priežiūros centre. Šioje srityje kol kas nėra atlikta išsamesnių tyrimų ar auditų, tačiau būtų tikslinga artimiausiu metu tai inicijuoti. Atsižvelgdama į šią problemą, Skuodo rajono savivaldybė planuoja skirti lėšų kvalifikuotų specialistų finansinėms skatinimo priemonėms. Trūkstamų specialistų sąrašą tvirtins Skuodo rajono savivaldybė. Planuojama, kad 2020 m. į šį sąrašą turėtų būti įrašytas gydytojas. Planuojama, kad artimiausiu metu Skuodo rajono pirminės sveikatos priežiūros įstaigose turėtų įsidarbinti ne mažiau kaip 2 gydytojai.  Didžioji dalis (net 33 proc. visų II programai skiriamų lėšų) atitenka socialinių pašalpų ir kompensacijų mokėjimui. Be Savivaldybės biudžeto lėšų, socialinėms pašalpoms ir išmokoms mokėti dar skiriama iš valstybės biudžeto (tikslinės kompensacijos, išmokos vaikams). Net 21 proc. visų Programos lėšų 2019 m. skirta socialinių paslaugų šeimai centro išlaidoms padengti, šių išlaidų santykinė dalis nemažėja ir 2020 m.    10 pav. II programos išlaidų struktūra, 2020 m.  vis dažniau akcentuojama problema, kad socialinių paslaugų pirkimo iš globos įstaigų išlaidos yra labai didelės. Šias išlaidas būtų galima sumažinti, jei savivaldybėje būtų gyvenamųjų būstų, kuriuose būtų galima apgyvendinti gyvenamosios vietos neturinčius asmenis. Todėl prioritetas 2020–2022 metais skiriamas socialinio būsto fondo didinimui. Planuojama ne pirkti, tačiau nuomoti laikinai laisvus gyvenamuosius būstus ir tam panaudoti Būsto nuomos ar išperkamosios būsto nuomos mokesčių dalies kompensacijai skiriamas valstybės biudžeto lėšas. Sudėtinga užduotis deleguojama seniūnams – surasti laikinai laisvus būstus, sudaryti sutartis su būstų savininkais.  **KULTŪROS IR TURIZMO, SPORTO, JAUNIMO IR BENDRUOMENIŲ VEIKLOS AKTYVINIMO SITUACIJOS ANALIZĖ**  Skuodo rajono savivaldybė kultūros ir turizmo, sporto, jaunimo ir bendruomenių aktyvinimui 2019 m. skyrė 7,1 proc. savivaldybės biudžeto lėšų. Rajone veikia 3 kultūros įstaigos – R. Granausko viešoji biblioteka, Skuodo rajono kultūros centras ir Skuodo muziejus. Didžiausia iš visų kultūros įstaigų – biblioteka. Bibliotekos struktūroje 14 filialų ir 5 skaitytojų aptarnavimo punktai. Bibliotekos biudžetas sudaro 34 proc. viso III programos biudžeto arba 52 proc. kultūros įstaigų išlaikymui skirtų lėšų.  Remiantis įstaigos pateiktais duomenimis, skaitytojų skaičius palaipsniui mažėja, tačiau biblioteka organizuoja vis daugiau įvairių renginių (po 600 ir daugiau renginių kasmet). Skaitytojų skaičiaus mažėjimas yra natūralus procesas – rajone mažėja gyventojų skaičius, vis daugiau gyventojų, kurie visą reikiamą informaciją, grožinę, mokslinę, dalykinę literatūrą randa virtualioje erdvėje. Kaimo vietovėse esantys bibliotekos filialai ir punktai atlieka bendruomenės susibūrimo centro funkciją. Tikslinga artimiausiais metais atlikti išsamią analizę, kaip tuos neformalius bendruomenės centrus padaryti efektyviau veikiančiais, labiau atitinkančiais bendruomenės poreikius. Rajono gyventojams labai reikia originalių, šiuolaikiškų, netradicinių formų renginių (pvz., Šerloko Holmso pabėgimo kambarys ar žaisloteka Kauno V. Kudirkos bibliotekoje).  Kultūros centras apima visą rajono teritoriją, turi 7 kaimo skyrius, kuriuose dirba 7 kultūrinio darbo organizatoriai ir 9 meno vadovai. Kultūros centras organizuoja labai daug renginių – komercinių, mėgėjų meno kolektyvų, profesionalaus meno sklaidos, užimtumo skatinimo ir pan. Per metus surengiama apie 500 renginių. Siekiant, kad visuomenei organizuojami renginiai kuo labiau atitiktų gyventojų poreikius 2019 m. rugsėjo mėn. buvo atliktos gyventojų apklausos. Respondentai kultūros centro renginių kokybę vertino 7,7 balo, bibliotekos – 7,8, muziejaus 8,4 balų iš 10 balų. Panašiais balais įvertinta ir švietimo įstaigų, nevyriausybinių organizacijų organizuojamų renginių kokybė. Gyventojai pageidauja, kad bendruomenės būtų labiau įtrauktos į miestelių puošimą ir švenčių organizavimą.  Teisės aktai numato kultūros darbuotojų atestaciją, tačiau dėl finansinių lėšų trūkumo Skuodo kultūros centro darbuotojai nėra atestuoti.  Pagrindinės kultūros centro problemos – patalpų trūkumas ir pasenusi kompiuterinė, garso technika.  2019 m. baigtas Skuodo muziejaus patalpų remontas, muziejus įsikūrė sutvarkytose patalpose.  Turizmui skiriama 3 proc. III programos lėšų. Turizmas yra potenciali pridėtinę vertę kurianti sritis, rajone labai daug unikalių lankytinų objektų, tačiau šiai sričiai skiriama mažai dėmesio. 2019 m. baigta rengti ir patvirtinta Klaipėdos regiono turizmo ir žemės ūkio kaip prioritetinių specializacijos sričių vystymo strategija, Skuodo rajono turizmo objektai bus įtraukti į bendrą regiono turizmo rinkodaros Strategiją. Skuodo rajono savivaldybėje planuojama toliau plėtoti kultūrinį turizmą ir gamtinį turizmą. Būtina sukurti unikalių, turistams patrauklių edukacinių programų ir siūlyti jas turistams. Asociacijos „Klaipėdos regiono“ užsakymu atlikto tyrimo duomenimis, vidutinė vieno turisto viešnagės trukmė Skuodo rajone – 1 nakvynė, į tai būtina atsižvelgti planuojant ekskursijas, edukacines programas. Tikslinga pažymėti, kad ir infrastruktūra turistų aptarnavimui nėra pakankama, pvz.: Mosėdyje, kur yra didžiausias turizmo traukos centras, esančioje kavinėje vienu metu gali būti pamaitinta ne daugiau kaip 15 asmenų, problemos su nakvyne.  Apklausos metu gyventojai lankytinų vietų patrauklumą ir informatyvumą vertino tik 6,6 balų iš 10, Turizmo informacijos centro, įsikūrusio Skuodo informacijos centre, paslaugų kokybė – 6,9 balų.  2018 m. pabaigoje turizmo vadybininko funkcijos perduotos Skuodo informacijos centrui. Centrui pavestos šios funkcijos: informacijos turistams teikimas, rajono lankytinų objektų ir maršrutų pristatymas parodose, konferencijose, turistinių maršrutų kūrimas, turistų poreikių tyrimas ir pan.  Savivaldybės lėšomis yra remiamos Respublikinio V. Into akmenų muziejaus iniciatyvos. Skiriamos lėšos sodinukų, suvenyrų įsigijimui, mokslinių darbų populiarinimui. Atsižvelgiant į tai, kad Strategijoje keliamas tikslas didinti turizmo paslaugų prieinamumą ir kokybę, tikslinga būtų lėšas skirti turizmo paslaugų Skuode rinkodarai.  2019 m. pradėtas rengti bendras Lenkijos Orzysc, Lazdijų rajono ir Skuodo rajono savivaldybių turizmo maršrutas. Maršrutas ne tik apjungs minėtų savivaldybių turistinius objektus, bet ir verslo įmones, ūkininkus, teikiančias maitinimo, nakvynės, prekybos suvenyrais ir pan. paslaugas.  Skuodo rajono savivaldybė neturi sistemos, kaip apskaityti į rajoną atvykusius turistus, todėl Skuodo informacijos centrui suformuluota užduotis išanalizuoti kitų rajonų, įstaigų patirtį ir pateikti susistemintą informaciją ir rekomendacijas apie Skuodo rajonui priimtiniausią turistų ir lankytojų apskaitos sistemą. Prie šios užduoties vykdymo prisidės ir Respublikinio V. Into akmenų muziejaus administracija, nes Skuodo rajono savivaldybė prisideda prie šio muziejaus išlaikymo.  11 pav. duomenys iliustruoja, kad kultūros įstaigų išlaikymui skiriama 65 proc. visų programos lėšų, iš kurių 34 proc. tenka bibliotekos išlaikymui, turizmui skiriama 3 proc., NVO veiklos aktyvinimui – 2 proc., jaunimo aktyvinimui – 4 proc.    11 pav. III programos išlaidų struktūra  2020 m. vienas iš prioritetų yra jaunimo ir jaunų šeimų motyvavimas gyventi ir dirbti Skuodo rajone. 2018 m. pabaigoje buvo atlikta jaunimo apklausa, kurios tikslas – išsiaiškinti, su kokiomis problemomis jaunimas ir jaunos šeimos susiduria gyvendami ir dirbdami Skuodo rajone, ką vietos valdžia galėtų padaryti, kad tos sąlygos pagerėtų. Nustatyta, kad jaunimas pagrindinėmis problemomis įvardino ribotas galimybes įsidarbinti, išsinuomoti ar įsigyti kokybišką būstą, žemą medicinos paslaugų prieinamumą.  Vienas iš 2020–2022 metų horizontaliųjų prioritetų yra Jaunimo ir jaunų šeimų skatinimas ir aktyvinimas.  Bendruomenių ir nevyriausybinių organizacijų skatinimui paprastai skiriama apie 2 proc. II programos lėšų. NVO skatinamos ir aktyvinamos prisidedant prie vietos plėtros projektų finansavimo, organizuojant kultūros plėtos projektų konkursus, iš dalies finansuojant religinių bendruomenių iniciatyvas. Daug metų Savivaldybės biudžeto lėšomis buvo prisidedama prie NVO projektų, kurie buvo skirti infrastruktūros tvarkymui. Šiandien situacija tokia, kad praktiškai visos bendruomenės turi gražiai sutvarkytas patalpas, viešąsias erdves ir pan., tad infrastruktūros tvarkymas nebėra prioritetinis dalykas. Kiekvienos infrastruktūros priežiūra ir išlaikymas reikalauja papildomų išlaidų, todėl NVO susiduria su lėšų šiems poreikiams problema. 2020–2022 m. planuojama skatinti NVO imtis verslo, teikti socialines, kultūrines ar pan. paslaugas ir taip užsidirbti lėšų savo veiklai, patalpų priežiūrai ir išlaikymui. Skatinama bus prisidedant prie verslo projektų finansavimo, suteikiant galimybes NVO dalyvauti viešųjų paslaugų teikime, aktyviai įsijungti į savanorišką veiklą.  Dar viena aktuali problema konkrečioms vietos bendruomenėms – nesugebėjimas bendrauti ir bendradarbiauti – suderinti organizuojamus renginius, pasidalinti patalpomis, kartu visoms toje gyvenamojoje vietovėje esančioms institucijoms spręsti problemas.  Šios programos prioritetas – 2020–2022 metais yra nevyriausybinio sektoriaus stiprinimas. Tiek valstybės, tiek savivaldybės lygmeniu yra siekiama perduoti dalį vykdomų funkcijų nevyriausybiniam sektoriui, tačiau kol kas nei viena pusė nežino, kaip tai padaryti. NVO labai trūksta žinių, gebėjimų, darbo komandoje įgūdžių, todėl 2020 m. bus organizuojami mokymai NVO, sudaromos sąlygos susipažinti su kitų rajono nevyriausybinių organizacijų patirtimi, teikiamos konsultacijos buhalterinės apskaitos tvarkymo, projektų paraiškų rengimo ir projektų administravimo klausimais.  Visoms įstaigoms keliama užduotis bendrauti, įgyvendinti bendras iniciatyvas su Klaipėdos regiono įstaigomis, organizacijoms, nes Skuodo rajono savivaldybė yra neatskiriama regiono dalis ir sėkminga veikla galima tik glaudžiai bendradarbiaujant regiono lygmeniu.  **VALDYMO IR PAGRINDINIŲ FUNKCIJŲ VYKDYMO ANALIZĖ**  Programos „Valdymo ir pagrindinių funkcijų vykdymo“ įgyvendinimui vidutiniškai skiriama 16 proc. visų savivaldybės biudžeto lėšų. 44 proc. šių lėšų tenka Savivaldybės administracijos išlaikymui, 16 proc. seniūnijų administracijų išlaikymui ir 14 proc. skolinių įsipareigojimų vykdymui. Skuodo rajono savivaldybės administracijoje, įskaitant ir seniūnijų administracijas, dirba 149 darbuotojai.  12 pav. IV programos lėšų struktūra, 2019 m.  Skuodo rajono savivaldybės administracijai trūksta kvalifikuotų specialistų – architekto, inžinieriaus, tačiau nėra norinčių užimti šias pareigas. Atsižvelgiant į šią problemą planuojama skirti lėšų kvalifikuotų specialistų finansinėms skatinimo priemonėms. Trūkstamų specialistų sąrašą tvirtins Skuodo rajono savivaldybė. Planuojama, kad 2020 m. į šį sąrašą turėtų būti įrašytas architektas.  2020 m. sausio 1 d. savivaldybės skoliniai įsipareigojimai sudarė 2,5 mln. Eur. Skolintomis lėšomis finansuojamos įgyvendinamų projektų išlaidos. 2018 m. neišnaudoti visi skolinimosi limitai, o 2019 m. teko projektus išdėlioti prioritetų didėjimo tvarką ir spręsti, kurių projektų įgyvendinimas gali būti finansuojamas skolintomis lėšomis. LR teisės aktais reglamentuojama, kad savivaldybės skola (pagal įsipareigojamuosius skolos dokumentus, įskaitant paskolos, finansinės nuomos (lizingo) sutartis, bet neapsiribojant jomis) negali viršyti 60 procentų prognozuojamų savivaldybės biudžeto pajamų. 2020 m. skolinimosi limitas yra 437,2 tūkst. Eur, 2021 m. 502 tūkst. Eur, 455,4 tūkst. Eur.  Nuo 2019 m. įsigaliojo nauji teisės aktai, kurie reglamentuoja, kad savivaldybės gali viršyti skolinimosi limitus, jei iš paskolos finansuojami finansų ministro nustatyta tvarka atrinkti projektai, kuriais prisidedama prie savivaldybės socialinės ir ekonominės plėtros tikslų, nustatytų strateginio planavimo dokumentuose, ir mažinamos savivaldybės biudžeto išlaidos arba didinamos savivaldybės biudžeto pajamos.  IV programos 2020–2022 metų prioritetas – Savivaldybės administracijos archyvo perkėlimas į elektroninę erdvę, dokumentų pasirašymas elektroniniu parašu.  **TVARIOS IR SAUGIOS APLINKOS KŪRIMO, VERSLO IR ŽEMĖS ŪKIO PLĖTROS ANALIZĖ**  Tvarios ir saugios aplinkos kūrimo, verslo ir žemės ūkio plėtros programos įgyvendinimui vidutiniškai skiriama 6 proc. visų savivaldybės biudžeto lėšų. Didžiausia dalis šios programos lėšų (34 proc.) tenka komunalinių atliekų surinkimui ir tvarkymui. Mišrių atliekų surinkimas kasmet mažėja, nes vis daugiau gyventojų rūšiuoja atliekas. Problema, vis dar trūksta konteinerių atliekų rūšiavimui.  13 pav. V programos išlaidų struktūra, 2019 m.  Už komunalinių atliekų tvarkymą ir surinkimą moka atliekų turėtojai, tačiau keletą pastarųjų metų surinktos pajamos nepadengė išlaidų, todėl 2019 m. patvirtinti nauji įkainiai už komunalinių atliekų surinkimą ir tvarkymą.  Aplinkosauga yra vienas iš 2020–2022 metų horizontaliųjų prioritetų, todėl planuojama didelį dėmesį skirti gyventojų aplinkosauginiam, ekologiniam švietimui – gyventojų skatinimui rūšiuoti atliekas, buityje naudoti alternatyvius energijos šaltinius ir pan.  Melioracija. Skuodo rajono savivaldybėje melioruotos žemės plotas sudaro 64 313,5 ha, drenažu nusausintas plotas – 58 927,7 ha. Melioracijos įrenginių nusidėvėjimas 66,42 proc. Iš valstybės biudžeto kasmet skiriama lėšų melioracijos įrenginių remontui ir priežiūrai. Už gaunamas lėšas per metus suremontuojama apie 10 km melioracijos griovių, pašalinama apie 25 drenažo rinktuvų avarinių gedimų, atliekami projektavimo, projektų ekspertizės darbai. Melioracijos įrenginių būklė yra gana prasta, dažni gedimai, valstybės biudžeto skiriamų lėšų nepakanka jiems šalinti, be to, ne visus gedimų remonto darbus galima finansuoti valstybės biudžeto lėšomis.  Nuo 2018 m. vienu procentu padidinus žemės mokesčio tarifą, yra formuojamas Ūkininkų iniciatyvų skatinimo fondas. Šio fondo lėšomis yra remontuojami vietinės reikšmės keliai, melioracijos įrenginiai. Šis eksperimentas pasiteisino ir svarstoma galimybė dar padidinti šį fondą didinant žemės mokesčio tarifą.  Priešgaisrinė apsauga. Skuodo rajonosavivaldybėje priešgaisrinę apsaugą užtikrina 4 ugniagesių gelbėtojų komandos – Mosėdyje, Ylakiuose, Barstyčiuose ir Lenkimuose. Problema – dirba 38 darbuotojai, tačiau finansavimas skiriamas tik 29 darbuotojams. Ieškoma galimybių gauti finansavimą ir valstybės biudžeto ir ketvirtajai ugniagesių gelbėtojų komandai.  Yra 47 savanoriai ugniagesiai gelbėtojai, tačiau finansavimo jų aprangai, draudimui, darbo užmokesčiui nėra skiriama.  Prevencinė veikla ir gyventojų saugumas. Savivaldybės biudžeto lėšomis iš dalies remiama priešgaisrinės gelbėjimo tarnybos prevencinė veikla ir policijos prevencinė veikla. Taip prisidedama prie rajono gyventojų saugumo užtikrinimo. Institucijos šias programas sėkmingai įgyvendina jau daug metų.  Nusikalstamumo lygis Skuodo rajone yra vienas žemiausių rajone, todėl nakties metu budi tik vienas policijos ekipažas. Vis tik esant tokiai situacijai rajono gyventojai nesijaučia saugūs ir būtina siekti, kad rajone nakties metu budėtų bent du policijos ekipažai.  Verslo iniciatyvų skatinimas**.** Skuodo rajone verslumo lygis yra vienas žemiausių, todėl būtina kurti palankias sąlygas smulkiojo verslo kūrimui ir vystymui. Trečius metus iš eilės yra rengiama Verslo iniciatyvų skatinimo programa, kurioje numatytos priemonės, kuriančios patrauklesnes sąlygas verslo pradžiai bei tų priemonių finansavimo šaltiniai. 2019 m. šios programos lėšomis finansuotos smulkaus verslo paraiškos. Ši programa pasiteisino ir bus tęsiama toliau. Atsižvelgiant į praktinę patirtį, bus atliekamas neesminis Verslumo iniciatyvų skatinimo programos tvarkos aprašo koregavimas. Ypatingas dėmesys skiriamas jaunimo verslumo gebėjimų skatinimui.  Prie verslo rėmimo ženkliai prisideda Skuodo miesto vietos veiklos grupė, kuri 2019 m. antroje pusėje pradėjo įgyvendinti Skuodo miesto 2016–2024 m. vietos plėtros strategiją, kurioje daugiau kaip 800 000 Eur skiriama verslo projektų finansavimui.  2020–2022 metų vienas iš horizontaliųjų prioritetų yra gyventojų verslumo skatinimas.  Skuodo rajono savivaldybės teritorijoje yra 87 apleisti pastatai, daugiausia tokių pastatų yra Notėnų seniūnijoje. Šie pastatai yra tvarkomo seniūnijų lėšomis.  **INVESTICIJŲ IR INFRASTRUKTŪROS PLĖTROS ANALIZĖ**  VI programos „Investicijų ir infrastruktūros plėtra“ aprėptis labai plati – pradedant nuo seniūnijų komunalinio ūkio, elektros ūkio priežiūros, vietinių kelių tvarkymo administravimo, keleivių pervežimo paslaugų administravimo, vandens tiekimo ir nuotekų tvarkymo infrastruktūros sprendimų, baigiant įvairių projektų įgyvendinimu.  Skuodo rajono savivaldybės teritorijoje yra 851,8 km vietinių kelių, iš jų asfaltuoti 117,7 km arba 13 proc. visų vietinės reikšmės kelių. Vietinės reikšmės kelių, tiesiamų, rekonstruojamų, taisomų sąrašas tvirtinamas Savivaldybės tarybos sprendimu. Pagrindinės gyventojų keliamos problemos yra susijusios su žvyrkelių asfaltavimu, greideriavimu, su gatvių apšvietimu tamsiu paros metu. 2019 m. pabaigoje parengta paraiška Ekonomikos inovacijų ministerijai dėl finansavimo skyrimo verslo infrastruktūros tvarkymui. Planuojama sutvarkyti privažiavimo kelius prie verslo įmonių Mosėdžio miestelyje Liepų g.  Vandens tiekimo ir nuotekų tvarkymo srityje pagrindinės problemos susijusios su gyventojų nenoru jungtis prie centralizuotų nuotekų tvarkymo ir (ar) vandens tiekimo linijų. Siekiant išspręsti problemą, savivaldybės biudžete ne vienus metus numatytos lėšos socialiai remtinų asmenų prisijungimo prie nuotekų tvarkymo ir vandens tiekimo linijų išlaidų kompensavimui. Tokios lėšos suplanuotos ir 2020 m. biudžete.  Skuodo mieste yra renovuota 19 daugiabučių namų, tai sudaro 29 proc. visų Skuodo mieste esančių daugiabučių namų. Pagal energijos taupymo programą yra renovuoti 7 daugiabučiai namai. 2020 m. planuojama renovuoti penkis daugiabučius. Pirmenybė teikiama Skuodo miesto Šiauriniame kvartale (Vaižganto g., Vilniaus g., Algirdo ir Šatrijos g.) esantiems daugiabučiams namams. Šiame kvartale yra 23 daugiabučiai namai, iš jų 7 jau yra renovuoti, 4 – renovuojami ir 5 namams yra parengti atnaujinimo (modernizavimo) techniniai projektai. Daugiabučių atnaujinimo programą administruoja VšĮ Skuodo informacijos centras.  Pastebėta, kad, renovavus daugiabutį namą, sumažėja sąskaitos už šildymą, pagerėja gyvenimo kokybė. Pagrindinės problemos – nepatikimi rangovai, prasta darbų kokybė.  2010–2018 m. laikotarpiu įgyvendinta projektų daugiau kaip už septynis su puse milijonų eurų. 2020–2022 metais planuojama užbaigti 10 įgyvendinamų projektų, parengtos naujos 5 paraiškos ir laukiama informacijos dėl finansavimo skyrimo. Įgyvendinat projektus daugiausia problemų kyla atliekant viešuosius pirkimus. Dar viena aktuali problema – projekto įgyvendinimo eigoje išaugančios projekto išlaidos. Pagrindinė priežastis, kodėl išauga išlaidos – projekto paraiška dažniausiai rengiama pirmiau nei techninis projektas, todėl yra neįvertinami kai kurie būtini darbai. Siekiant sumažinti šią problemą, VI programos prioritetine užduotimi 2020–2022 metų keliamas netinkamų finansuoti ir (ar) papildomų projekto paraiškose, finansavimo sutartyse nenumatytų išlaidų sumažinimas. Planuojama vietinio ūkio ir investicijų skyriuje įdarbinti inžinierių, kuris atliktų išankstinę darbų sąmatų, projekto paraiškų analizę ir vertinimą ir padėtų sumažinti netinkamų finansuoti ir (ar) papildomų išlaidų dalį.  Skuodo rajono savivaldybė turi nemažai nenaudojamo turto, verslumo lygis labai žemas, išorinių investicijų nepavyksta pritraukti. Planuojama 2020 metais įdarbinti specialistą, kuris būtų atsakingas už investicijų planavimą, pritraukimą.  Informacija apie lėšas pagal finansavimo šaltinius pateikiama 9 priede.  Strateginio veiklos plano priedai:  Programa Nr. 1. Ugdymo kokybės ir mokymosi aplinkos užtikrinimo programa.  Programa Nr. 2. Socialinės paramos ir sveikatos apsaugos paslaugų kokybės ir prieinamumo gerinimo programa.  Programa Nr. 3. Kultūros ir turizmo, sporto, jaunimo ir bendruomenių veiklos aktyvinimo programa.  Programa Nr. 4. Savivaldybės valdymo ir pagrindinių funkcijų vykdymo programa.  Programa Nr. 5. Tvarios aplinkos apsaugos, verslo ir žemės ūkio plėtros programa.  Programa Nr. 6. Infrastruktūros ir investicijų plėtros programa.  \_\_\_\_\_\_\_\_\_\_\_\_\_  Ona Malūkienė, tel. (8 440) 73 197 |

1. Skaičiuojama lyginant einamųjų metų plano ir praėjusių metų faktinius duomenis apie investuotas lėšas (turtui padidinti). [↑](#footnote-ref-1)
2. Skaičiuojama lyginant einamųjų metų plano ir praėjusių metų faktinius duomenis apie investuotas lėšas (turtui padidinti). [↑](#footnote-ref-2)
3. Parengta vadovaujantis Lietuvos banko https://www.lb.lt/uploads/documents/files/musu-veikla/ekonomikos-analize-prognozes/Lietuvos\_ekonomikos\_raida\_ir\_perspektyvos\_LEA\_19-09.pdf pateikiama informacija. [↑](#footnote-ref-3)
4. https://www.lb.lt [↑](#footnote-ref-4)
5. Registrų centras duomenis teikia tik metų pradžiai. [↑](#footnote-ref-5)
6. Užimtumo tarnybos duomenys. [↑](#footnote-ref-6)
7. Naujesnių duomenų statistikos departamentas nepateikia. [↑](#footnote-ref-7)
8. Naujesnių duomenų statistikos departamentas nepateikia. [↑](#footnote-ref-8)
9. Naujesnių duomenų statistikos departamentas nepateikia. [↑](#footnote-ref-9)